Ilbieraħ filgħodu waslet l-ewwel maltempata qalila tal-istaġun, u daqs tnax-il siegħa wara, maltempata oħra bis-silġ ħakmet lill-gżejjer maltin! Il-maltemp ħasad lil ħafna minħabba l-intensita’ tagħhom. L-ewwel maltempata li bdiet f’nofsinhar u battiet xi sagħtejn wara affettwat l-operat fl-ajruport u l-Port Ħieles u kkawżat bosta ħsarat fit-toroq. Iktar tard għall-ħabta tal-11.30 p.m.  għamlet maltempata oħra qalila, bir-ragħad u s-sajjetti qawwijin u din id-darba wkoll bis-silġ. Aktar qabel: Tard mal-għodwa tal-bieraħ it-temp beda jtella’ u fil-bogħod beda jinstema’ r-ragħad ikarwat sakemm mat-tokki ta’ nofsinhar nfetħu bibien is-sema, qam riħ qawwi u s-sajjetti bdew ifaqqgħu waħda f’waħda. L-effetti ta’ din il-maltempata kienu evidenti mill-ewwel f’toroq li jżommu ħafna ilma bħall-Imsida u l-Wied ta’ Birkirkara. Kienu rrappurtati wkoll inċidenti żgħar tat-traffiku. tvm.com.mt jaf b’sewwieq ta’ mutur li ddaħħal għall-kura l-isptar wara li skiddja f’Raħal Ġdid. Xi titjiriet skedati li jinżlu fl-ajruport ta’ Malta kmieni wara nofsinhar kellhom ifittxu ajruport alternattiv u minflok niżlu fl-ajruport Fontanarossa ta’ Katanja u f’Palermo, waqt li titjiriet minn Malta fosthom lejn Ruma u Frankfurt ittarjaw it-tluq. Għal xi ħin il-ħidma fil-Port Ħieles f’Birżebbuga waqfet wara li kwantita’ sostanzjali ta’ containers li kienu stivati fil-bitħa nqalbu bir-riħ. tvm.com.mt hu infurmat li l-inċident seħħ għall-ħabta tas-siegħa u nofs ta’ waranofsinhar, bl-operat kellu jieqaf sakemm il-containers li aktarx kienu vojta tpoġġew f’posthom. Ir-riħ u l-baħar qawwi wasslu biex inqatgħu ċimi ta’ vapur tal-merkanzija li kien fil-Port Ħieles. Xi toroq fosthom fil-Furjana u ħdejn ir-roundabout ta’ Ħal Lija kellhom jingħalqu għat-traffiku minħabba li xi siġar tqaċċtu bir-riħ li laħaq forza ta’ riefnu. Biex ikun evitat il-periklu, għal xi ħin parti mill-bypass ta’ Ħal Għaxaq fl-inħawi ta’ Bir id-Deheb ngħalaq għat-traffiku wara li arblu tad-dawl bil-linji miegħu nqasam. L-istess ġralu arblu ieħor fit-triq li miż-Żejtun tagħti għal Marsaxlokk. Ħajt ta’ ilqugħ madwar bini ġdid fi Triq il-Kanun, f’Santa Venera, ċeda u ħalla għexieren ta’ bricks f’nofs it-triq, waqt li r-riħ qawwi qaleb bill-board fit-triq taħt is-Saqqajja fir-Rabat. It-temp sfratta wkoll iċ-ċelebrazzjonijiet esterni tal-festa tal-Madonna tar-Rużarju fil-Gudja bid-dilettanti tal-festa kellhom iżarmaw ħafna mill-armar biex jevitaw il-ħsara. Il-bnazzi mhux mistenni qabel nhar it-Tlieta, bl-Uffiċċju Meteoroloġiku tal-Ajruport qed ibassar li l-maltemp se jippersisti u fis-sigħat li ġejjin mistennija ħalbiet tax-xita iżolati li jistgħu jkunu bir-ragħad kultant.